Grizkapuĉa papago

Grizkapuĉa papago (Psilopsiagon aymara, laŭ kio ankaŭ Ajmara papageto) estas specio de papagoj en la familio papagedoj, latine Psittacidae. Ĝi estas unu el du specioj en la genro Psilopsiagon. Ĝi troviĝas en nordokcidenta Argentino kaj Bolivio. Ĝia natura vivmedio estas subtropikaj kaj tropikaj arbustaroj de altaj teroj.

Aspekto
La grizkapuĉa papago estas malgranda, svelta papago ĝis longo de ĉirkaŭ 20 cm. La supraj partoj estas verdaj kaj la flankoj kaj subflugilaj kovriloj estas verdecflavaj. La frunto kaj krono estas brungrizaj, kaj la mentono, gorĝo kaj brusto estas blankecgrizaj, foje kun blueta nuanco ĉe la flanko de la brusto. La ventro estas verda kun blueta nuanco. La supra flanko de la longa, mallarĝa, pinta vosto estas verda kaj la malsupra flanko estas griza. La beko estas karnokolora, la irisoj estas brunaj kaj la kruroj kaj piedoj estas brungrizaj. Ambaŭ seksoj aspektas similaj, sed la masklo ofte havas pli viglan grizan bruston, kaj nematuraj birdoj havas pli mallongajn vostojn.

Distribuado kaj vivmedio
La grizkapuĉa papago estas indiĝena de la Sud-andaj jungaoj, kaj ĝia teritorio etendiĝas de suda Bolivio ĝis norda Argentino, kaj eble la nordaj randoj de Ĉilio. Ĝi estas birdo de aridaj arbustaj aŭ arbarkovritaj vivejoj, arbarkovritaj ravinoj, kaj densaj arbustaj areoj proksime de vilaĝoj aŭ agrikultura tero. Ĝia altitudina teritorio estas de ĉirkaŭ 1 800 ĝis 4 000 m.

Ekologio
La grizkapuĉa papago estas sociema birdo, formante malgrandajn arojn de ĉirkaŭ dudek birdoj, el kiuj pluraj grupoj povas kolektiĝi ĉe akvofontoj. La aroj vagas tra la kamparo per rapida, malalta, ondiĝanta flugo, foje ripozante sur aŭ inter la branĉoj de arbustoj kaj malgrandaj arboj, farante pepadon kaj triladon sufiĉe similajn al tiuj faritaj de kamphirundo. Ili manĝas en malalta vegetaĵaro, konsumante herbosemojn, semojn de plantoj el la asteraca familio, berojn kaj fruktojn, ankaŭ manĝante sur la tero falintajn semojn kaj fruktojn. 

Reproduktado okazas en novembro. La nesto situas en truo elfosita en terbordo, en fendo, en truo en kakto aŭ foje en ruina konstruaĵo. Pluraj nestoj foje estas grupigitaj kune duonkolonie. La ovodemetoj kutime konsistas el kvar aŭ kvin ovoj.

Referencoj

Eksteraj ligiloj

Kategorio:Papagoformaj
Kategorio:Papagedoj
Kategorio:Birdoj de Sudameriko